עוגיות מקרון קפה-אגוזים - נועה סטרלינג - כתיבה ככלי להתפתחות אישית ומקצועית
לוח השראה: גווני קוראל
האאאא! מקרונים. כמה הפחידו אותי בפניהם. מי לא. חברות טובות ניסו, כשלו, התפרקו לגורמים ולא זכו בביס הקריספי-דביק הזה, חובבי קונדיטוריה טובים ממני נפלו שדודים מול עיסת ביצים ושקדים שנכשלה, מתלוננים כואבים שלא נשארה להם אבקת סוכר, כוכבי מאסטר שף בכו כשהמקרונים נצבעו ביותר מדי אדום וקצת פחות מדי טעם ואייל שני כחכח בגרון ואמר, “נו טוב, המקרונים הם המכשול הגדול ביותר של האדם, באשר הוא”.
ואז הגיע פסח. וחיפשתי קינוח לארוחת החג. אפילו לא קינוח. חיפשתי קישוט שילך עם ממתקי הרוקי-רואד שהבטחתי להכין. והיה צבע ורוד בבית והמון שקדים אז ניסיתי. ההצלחה לא הייתה מבוטלת, השד היה ממש לא נורא וחוץ מהקפדה מטורפת על כל פרט ופרט וסבלנות אין קץ שהיה צורך לפתח – נו, לא נורא.
מה המסקנה שלי מכמה חודשים של הכנת מקרונים?
(קצת התמכרתי ואת התוצאות תראו פה במהלך החודשים הקרובים)
קודם כל צריך להירגע. אחר כך לקרוא, לחקור, ללמוד ולקבל טיפים. להתנסות בלי הפסקה, לחגוג עם טעמים, אבל להתחיל מהפשוטים ולהתקדם אל המסובכים יותר. כדאי להתנסות במתכונים שונים עד שמגיעים למתכון הכי נוח ולא להתבייש כשהעוגיות יוצאות לא בדיוק מה שטעמנו בקונדיטוריה, לאט לאט וזה יקרה.
מתכון לעוגיות מקרון קפה עם מילוי קרם אגוזים (25 עוגיות)
2 תבניות גדולות מרופדות בנייר אפייה, שק זילוף, נפה או מסננת צפופה.
4 חלבונים בטמפרטורת החדר, גודל L
כוס אחת ועוד 2/3 כוס אבקת סוכר
ממרח אגוזים ונוגט אגוזים (זה שמו המלא) – שוקולד השחר
פולי קקאו גרוסים – ניתן לרכוש בחנויות מתמחות.
סבלנות אין קץ.
מתחילים מניפוי האבקות היבשות – שקדים טחונים יחד עם אבקת הסוכר, הקקאו והקפה ביחד. הניפוי מתבצע לאט לאט כיוון שהמסה היא כבדה ועשויה חומרים שונים. עשו זאת בסבלנות.
אפשרות נוספת היא לטחון את החומרים היבשים ביחד בבלנדר לפני הניפוי. אין לוותר על הניפוי בכל מקרה.
ממשיכים עם הקפצת החלבונים והסוכר. מקציפים קודם כל את החלבונים כדקה או שתיים עד שנוצרות בועות המדמות בועות סבון. מוסיפים את הסוכר הלבן כף אחר כף בהדרגה. ממשיכים להקציף יחד עד ליצירת קצף יציב.
מקפלים אל תוך הקצף את החומרים היבשים שנופו. כף אחר כף, באיטיות, עד שכל החומרים משולבים ביחד.
מעבירים את המסה לשק זילוף.
מזלפים עיגולים על גבי התבניות, בגודל של כדור פינג פונג קטן.
מפזרים בעדינות מעט פולי קקאו על כל עוגיה
נותנים למסה להירגע ולנוח במשך כשעה.
אופים בטמפרטורה של 150 מעלות כעשר דקות. מצננים.
מורחים את ממרח האגוזים על כל עוגיה ומהדקים לעוגיה נוספת.
לא מחכים שנייה…